ועדת הבריאות, כנסת 24, פרוטוקול מספר 94, 2022-02-23 09:00

טטיאנה (טניה) מזרסקי: בוקר טוב לכולם, אני מתכבדת לפתוח את ישיבת ועדת הבריאות.

טטיאנה (טניה) מזרסקי: היום כ"ב באדר א' התשפ"ב, 23 בפברואר 2022.

טטיאנה (טניה) מזרסקי: על סדר היום: הצעה לדיון מהיר בנושא: "מצוקתם הכלכלית של ההוסטלים לבריאות הנפש", שיזמו חברות הכנסת קטי שטרית, מיכל וולדיגר ועאידה תומא סלימאן.

טטיאנה (טניה) מזרסקי: הוגש לדיון נושא מצוקתם הכלכלית של ההוסטלים לבריאות הנפש.

טטיאנה (טניה) מזרסקי: אנחנו מכירים שקיימות מסגרות בקהילה טרום ופוסט אשפוז לבריאות הנפש, והן מספקות שירותי השגחה, ניהול מגורים משותפים, צרכים בסיסיים וטיפול יום יומי במטופלים.

טטיאנה (טניה) מזרסקי: חברות הכנסת ביקשו לקיים דיון מהיר בנושא המצוקה הכלכלית ואני אבקש מכן להגיד מילות פתיחה.

טטיאנה (טניה) מזרסקי: חברת הכנסת קטי שטרית, בבקשה.

קטי קטרין שטרית: אני לא יודעת כמה אתם יודעים, אבל עד לפני כמה זמן הייתה שביתה שלצערנו הרב גם נפסקה משום שאף אחד לא התייחס.

קטי קטרין שטרית: אני רק אוציא את הנתונים כי זה מאוד חשוב להציג אותם.

קטי קטרין שטרית: באופן כללי כדי שתבינו מה זה הוסטל לנפגעי נפש, אנחנו מדברים על שירות שנותן שירותי דיור וחיים בתוך הקהילה, לאנשים יש חיים רגילים כמו כל אחד אחר בקהילה.

קטי קטרין שטרית: זה בעקבות חוק שחוקק ב-2000 שנקרא חוק שיקום.

קטי קטרין שטרית: מטרתו של החוק היא לשקם את נפגעי הנפש, שתהיה להם מסגרת, שהם יוכלו לתפקד תפקוד מלא, עצמאי ואוטונומי בחיי הקהילה.

קטי קטרין שטרית: לכל משתקם נקבע תעריף.

קטי קטרין שטרית: הפעם האחרונה בה התאריך הזה נקבע הייתה ב-2013, מאז זה לא השתנה לא משנה כמה יש עלויות שעלו, כמה דברים השתנו בעולם ובמדינה, זה לא משנה.

קטי קטרין שטרית: באופן אטום לא מתייחסים לעליות במחירים, השאירו את זה מ-2013.

קטי קטרין שטרית: כפי שאת יודעת מ-2013 אנחנו יודעים טוב מאוד שהיו עליות והרבה מאוד שינויים, וספקי השירותים נאלצו לנקוט בכל מיני פעולות כאלה ואחרות כדי לנסות להתגבר על הקשיים, כולל ללכת לבתי המשפט.

קטי קטרין שטרית: עד לרגע זה בית המשפט לא החליט, אנחנו מדברים על כך שהנושא הזה עומד על הפרק מ-2013.

קטי קטרין שטרית: הם לא יכולים להמשיך עם התפקוד הרגיל.

קטי קטרין שטרית: אנחנו מדברים על אנשים שיכולים לשקם את עצמם ולהיות בחיי קהילה, והכלי הזה היה כלי מצוין, לא בבתי החולים שאנחנו יודעים טוב מאוד מה הולך שם וכמה עומס יש שם.

קטי קטרין שטרית: היה מאוד חשוב לנסות לבוא לקראת ספקי השירותים האלה.

קטי קטרין שטרית: הם פתחו בשביתה בינואר, כל המפעילים של ההוסטלים והמסגרות האלה - - -

מיכל מרים וולדיגר: לא כולם, חלק שמאוגדים.

קטי קטרין שטרית: אנחנו מדברים על מי שמאוגד, תודה על ההערה.

קטי קטרין שטרית: הם פתחו בשביתה אבל זה לא עניין אף אחד כי זה לא הפעיל לחץ על סדר היום הציבורי שלנו, לכן הם נאלצו להפסיק את השביתה.

קטי קטרין שטרית: אנחנו מדברים ומדברים ואנחנו צריכים לשמוע את המספרים עליהם אנחנו מדברים, מדובר על 35,000 נפגעי ומתמודדי נפש בקהילה, זה מספר לא קטן של אנשים שברגע זה נמצאים במצב שהם לא מקבלים את כל השירותים שמגיעים להם, כי בלתי אפשרי לתת להם את מה שצריך.

קטי קטרין שטרית: אנחנו הרי נקבל אותם בסוף בבית החולים, אם הם לא ישוקמו נקבל אותם בקצה, נשקיע עליהם יותר, ואין שום היגיון בלא להפעיל קצת חשיבה אסטרטגית כדי לעזור להם עכשיו ולא לקבל אותם בעתיד באופן קשה יותר.

קטי קטרין שטרית: אני רוצה להציג כמה נקודות מאוד חשובות.

קטי קטרין שטרית: הפורום המאוגד נאלץ להפסיק את השביתה כי זה לא עניין אף אחד.

קטי קטרין שטרית: אנחנו נמצאים במצב כזה שאותו פורום פשוט נשאר במתכונת המצומצמת מבחינת מתן השירותים, ואותם 35,000 אנשים לא מקבלים את מה שהם צריכים לקבל.

קטי קטרין שטרית: דבר שני, אי אפשר להתעלם מההתנהגות וההתנהלות הבלתי אחראית של משרד הבריאות שמתעלם באופן שיטתי מנושא כל כך חשוב, שזה תמחור עלויות.

קטי קטרין שטרית: למה זה לוקח כל כך הרבה זמן?

קטי קטרין שטרית: למה אנחנו בכנסת ישראל צריכים להתערב כל פעם מחדש מול משרד הבריאות כדי לבקש מהם לתמחר עלויות שכרוכות בהפעלה של שירות כזה?

קטי קטרין שטרית: צריך לשלם במועד כמו שצריך.

קטי קטרין שטרית: דבר שלישי, אנחנו לא יכולים להשלים עם הכוונה שמסתמנת לתמרן ולפתור את המצוקה הכלכלית בהוסטלים דרך הפגיעה בנכות, מנסים לפגוע בנכות הכללית שנדרשת למשתקמים האלה.

קטי קטרין שטרית: הרי נדרש איזשהו שיקום ואם משרד הבריאות מתעלם מזה בסוף אנחנו פוגעים בנכות של אותו משתקם.

קטי קטרין שטרית: הדבר החשוב ביותר, יש לנו חוק משנת 2000, אם אנחנו מסתכלים עליו ועל איך שזה מתנהל היום, תדעי לך שיש פה הפרה פושעת של החוק.

קטי קטרין שטרית: החוק מופר יום יום משנת 2000.

טטיאנה (טניה) מזרסקי: במה באה לידי ביטוי ההפרה של החוק?

קטי קטרין שטרית: אם את מסתכלת על חוק השיקום שחוקק בשנת 2000, סעיף אחרי סעיף אומרים בדיוק מה שצריך, וזה כמובן כרוך בעלויות.

קטי קטרין שטרית: אם זה לא חופף אז מישהו פה מפר את החוק, מפרים את זה כל יום מחדש ולאף אחד לא אכפת.

קטי קטרין שטרית: מ-2013 - - -

טטיאנה (טניה) מזרסקי: לא עודכן התעריף.

טטיאנה (טניה) מזרסקי: מי קבע את התעריף?

קטי קטרין שטרית: יש וועדה שלא מתכנסת ולא קובעת.

מיכל מרים וולדיגר: אני תכף אתייחס לזה.

קטי קטרין שטרית: אם חברת הכנסת מיכל תוכל להוסיף אני אשמח.

טטיאנה (טניה) מזרסקי: היא תוסיף ונבין מי קבע את התעריף, מי בודק, מי אוכף, מי מפקח.

קטי קטרין שטרית: מי שמפקח ובודק זה פחות בעייתי, זה באחריות משרד הבריאות.

קטי קטרין שטרית: אני רוצה שתביני שיש פה מצב מאוד מקומם ומכעיס, אנחנו מדברים על ציבור שאף אחד לא מתייחס אליו.

טטיאנה (טניה) מזרסקי: סוג של שקופים.

קטי קטרין שטרית: הלוואי שזה היה רק שקופים כי עוד איכשהו מדברים על שקופים, אנחנו מדברים על כאלה שלא יודעים להגן על עצמם, חסרי ישע, כאלה שאין להם יכולת לבוא ולהגיד שהם במצוקה.

קטי קטרין שטרית: יש מסגרות, יש הוסטלים, יש בתים, יש פתרונות מצוינים, אבל אין הלימה בין מה הרצוי למצוי.

קטי קטרין שטרית: אני לא שמחה שרק אנחנו פה, שלושת הנשים.

קטי קטרין שטרית: יש 120 חברי כנסת, חבל שרק אנחנו פה.

קטי קטרין שטרית: כולם צריכים לזעוק את הזעקה הזו, הם לא מסוגלים לזעוק אותה.

קטי קטרין שטרית: הזעקה הזו הרבה יותר גדולה מהם.

קטי קטרין שטרית: אני הגעתי לכאן כי אנשים שמפעילים את השירות הזה ואכפת להם מאוד, הם זעקו ופנו אליי ואמרתי להם שאני נרתמת לנושא הזה.

קטי קטרין שטרית: אני יודעת שגם חברתי חברת הכנסת מיכל וולדיגר איתי בנושא הזה, בכל מה שקשור לנפגעי נפש.

קטי קטרין שטרית: אני רוצה להגיד לכל מי שנמצא במשרד הבריאות, אנחנו לא נעשה לכם חיים קלים.

קטי קטרין שטרית: אנחנו נישאר פה, אנחנו פה ואנחנו נעשה את הכל.

טטיאנה (טניה) מזרסקי: להעלות נורה אדומה ולהגיד שכאן יש מקום לשיפור.

קטי קטרין שטרית: כנראה שעד עכשיו לצערנו הרב לא היו כל כך הרבה חברי כנסת שנושא בריאות הנפש היה חשוב להם.

קטי קטרין שטרית: התברכנו בכנסת הזו שיש לנו הרבה חברי כנסת שמאוד אכפת להם מהנושא הזה.

קטי קטרין שטרית: אני מציעה לכל מי שמנסה למשוך עוד חודש או חודשיים - - -

טטיאנה (טניה) מזרסקי: נדרוש היום תשובות ומענה מהמשרדים.

טטיאנה (טניה) מזרסקי: תודה רבה חברת הכנסת קטי שטרית.

טטיאנה (טניה) מזרסקי: חברת הכנסת מיכל וולדיגר, בבקשה.

מיכל מרים וולדיגר: אני מברכת את קטי על עצם העלאת הנושא לדיון, אני הצטרפתי לבקשה שלה לדיון.

מיכל מרים וולדיגר: אני מודה לכבוד יושבת ראש הוועדה על קיום הישיבה החשובה הזו.

מיכל מרים וולדיגר: אני רוצה לדייק, קטי נקבה במספר של 35,000, אז נכון שיש בסל השיקום 35,000 אנשים.

מיכל מרים וולדיגר: סל השיקום במסגרת חוק שיקום חולי נפש בקהילה שנחקק לפני - - -

קטי קטרין שטרית: רק הערה, אני אצטרך לצאת לראיון ולחזור.

מיכל מרים וולדיגר: החוק נחקק לפני 20 שנים ויש 35,000 שצורכים את השירותים.

מיכל מרים וולדיגר: אני יכולה לדבר מהיום ועד מוצאי שבת הבאה על הנושא של בריאות הנפש, אבל לא בכך עסקינן.

מיכל מרים וולדיגר: אנחנו עוסקים היום בהוסטלים, כלומר במסגרות החוץ ביתיות, יש כ-5000 מסגרות, אני לא מדייקת כי אין לי את הנתונים נכון לרגע זה ממש, אבל בהוסטלים יש כ-3000 אם אני לא טועה.

מיכל מרים וולדיגר: משרד הבריאות נמצא פה, צריך לדייק.

מיכל מרים וולדיגר: אנחנו לא מדברים על 35,000 נכון לדיון היום, הדיון היום הוא יותר מצומצם עם פחות אנשים.

מיכל מרים וולדיגר: אף על פי כן, יש וועדת תעריפים שהוציאה ב-2013 את התעריפים - - -

טטיאנה (טניה) מזרסקי: מי משתתף בוועדה?

מיכל מרים וולדיגר: האנשים המקצועיים יגידו לך את השמות ואם צריך את התפקידים שיושבים שם.

מיכל מרים וולדיגר: בנובמבר האחרון הם הוציאו טיוטת תעריפים.

מיכל מרים וולדיגר: התעריפים לא באים מהשמיים, זה אמור להיקבע על בסיס חוקים ונהלים קיימים.

מיכל מרים וולדיגר: לפני שאני אתייחס לטיוטה של וועדת התעריפים ומה שכתוב בה, אני חייבת לציין שהתקצוב - - אין לי פה מה לפנות לפקידים במשרד הבריאות, אני לא יודעת מי נמצא פה, אלא כלפי מדיניות.

מיכל מרים וולדיגר: התקצוב הוא תת תקצוב, ההוסטלים מוגבלים.

מיכל מרים וולדיגר: הם יכולים לגבות בצדק רב סכום מסוים מהמתמודד עצמו.

מיכל מרים וולדיגר: אסור להם לגבות מעל סכום מסוים מתוך הקצבה שלהם בהתאם למה שקובעת ועדת התעריפים.

מיכל מרים וולדיגר: בין מה שמותר להם לגבות לבין מה שהם מקבלים ממשרד הבריאות יש פער עצום אל מול ההוצאות האמיתיות שיש בשטח, שכר הדירה עלה, הארנונה עלתה, המחירים עלו, אין מה לעשות.

מיכל מרים וולדיגר: הם תקועים מ-2013.

מיכל מרים וולדיגר: באמצעות עמותת עוצמה בני המשפחות וארגונים הגישו בג"ץ, שם נקבע שמשרד הבריאות באמת חייב להשתתף בסכום נוסף כלשהו - - אני אעשה שנייה סדר לגבי ההוסטלים.

מיכל מרים וולדיגר: מה שקורה היום למתמודדי נפש שגרים בדיור חוץ ביתי, יש את משרד הבריאות, יש את משרד השיכון שנותן השתתפות בשכר דירה שנא בין 540 ל-780 שקלים לחודש, תלוי אם זה בעיר גדולה במרכז הארץ או בעיר קטנה במחירים אחרים.

מיכל מרים וולדיגר: גם הסכום הזה נגזר בעבר פרופורציונאלית לעלויות, הוא תקוע אי שם בעבר והוא אינו ריאלי להיום.

מיכל מרים וולדיגר: הסכום שמשרד השיכון מממן הולך להוסטלים - - -

טטיאנה (טניה) מזרסקי: לסיוע בשכר דירה.

מיכל מרים וולדיגר: מעבר לזה, ההוסטל לא יכול לגבות יותר מ-5% מהסכום הזה מהדייר עצמו, כי הוא גם צריך להתקיים.

מיכל מרים וולדיגר: הסכום הזה לא עלה גם במשרד השיכון.

מיכל מרים וולדיגר: פנו לבג"ץ, בג"ץ אמר שמשרד הבריאות צריך להשתתף בסכום נוסף של 100 ₪, הוא חילק את זה, אני לא אכנס לפרטים כי זה לא העניין.

מיכל מרים וולדיגר: משרד הבריאות לא מקיים את ההחלטה של בג"ץ ולא נותן עוד כספים.

מיכל מרים וולדיגר: אני כן יודעת שהשביתה הסתיימה, אבל אני בשום פנים ואופן לא מוכנה שהעלויות הנוספות שההוסטלים דורשים בצדק ייפלו על כתפי המתמודדים.

מיכל מרים וולדיגר: אני לא מוכנה בשום פנים ואופן שהכסף שצריך לעבור להוסטלים יירד מהמתמודדים, ואני שמעתי שעל זה מדברים.

מיכל מרים וולדיגר: אני אעמוד על רגליים אחוריות וזה לא יקרה כי האנשים שגרים בהוסטלים, העלו להם סוף סוף אחרי שנים את הקצבה, לכל הנכים, בגלל שגם הקצבה נשארה מאחור.

מיכל מרים וולדיגר: חוץ מזה שהם מקבלים דיור בהוסטל, הם משלמים גם על המחייה, זה לא כולל טיפולי שיניים, ביגוד, פנאי, הסעות, קופת חולים, תרופות, הדברים האלה הם לא חלק מהתשלום.

טטיאנה (טניה) מזרסקי: הכל מהקצבה.

מיכל מרים וולדיגר: הכל מהקצבה.

מיכל מרים וולדיגר: אי אפשר לקחת להם חלק מהקצבה ולהעביר להוסטלים, מדינת ישראל צריכה להכניס את היד לכיס.

מיכל מרים וולדיגר: אני אומר לך עוד משהו, מאוד כואבת לי ההפליה בין הוסטלים ומסגרות חוץ ביתיות במשרד הרווחה לבין הוסטלים ומסגרות חוץ ביתיות במשרד הבריאות, יש פער עצום.

מיכל מרים וולדיגר: המדינה משלמת במסגרות דומות במשרד הרווחה אלפי שקלים מעל מה שהיא משלמת במשרד הבריאות.

מיכל מרים וולדיגר: אני שואלת את השאלה למה?

מיכל מרים וולדיגר: מה זאת ההפליה הזאת?

מיכל מרים וולדיגר: אנחנו מפלים בין אדם עם אוטיזם לאדם מבריאות הנפש?

מיכל מרים וולדיגר: תשוו את המחירים שמשרד הרווחה מעביר להוסטלים כמו שמעביר משרד הבריאות.

מיכל מרים וולדיגר: נכון שחלק ממשרד הרווחה נלקח גם מהקצבה, אבל גם אם תורידו את זה יש פער עצום.

מיכל מרים וולדיגר: שוב, אני יודעת שזה המון נתונים ואני לא רוצה לבלבל.

מיכל מרים וולדיגר: יש לי שתי נקודות מאוד חשובות.

מיכל מרים וולדיגר: ראשית, אני קוראת פה למשרד הבריאות, לא לפקידים פה אלא לשר הבריאות, מצידי תדפוק על השולחן.

מיכל מרים וולדיגר: את יודעת מה?

מיכל מרים וולדיגר: אני רואה עכשיו בכנסת שלנו שבני גנץ מחרים הצבעות אם לא יעבירו פנסיות לצבא, השר הזה אומר אם לא יתנו לי את זה, איפה שר הבריאות?

מיכל מרים וולדיגר: למה שר הבריאות לא אומר שהוא לא מצביע ולא מוכן אם לא יעבירו כסף לבריאות הנפש?

מיכל מרים וולדיגר: הפניה שלי לשר הבריאות - - -

קריאה: הוא עסוק בחומש ובאיתמר.

מיכל מרים וולדיגר: הוא עסוק באלימות המתנחלים - - -

טטיאנה (טניה) מזרסקי: אנחנו נשמע גם - - -

מיכל מרים וולדיגר: אני לא מזלזלת בכלום אבל אני כן אסכם, לא להוריד שקל מהקצבה של הנכים, הם צריכים אותה לצרכים מעבר להוסטל.

מיכל מרים וולדיגר: דבר שני, צריך להעלות את הסכום במיידית.

מיכל מרים וולדיגר: ועדת התעריפים, שר הבריאות, אני קוראת לכם להעלות את הסכומים שמגיעים להוסטלים כי הם צריכים את זה כדי לספק את המינימום לאותם מתמודדי נפש, שזה מגיע להם על פי חוק.

מיכל מרים וולדיגר: עוד לא התחלתי לדבר על מגיע להם כי זה ערכי, מגיע להם כי זה מוסרי, מגיע להם כי זה כלכלי כי ככה יהיה אפשר לשקם אותם.

מיכל מרים וולדיגר: אני מדברת על הבסיסי ביותר, החוק מחייב את מדינת ישראל לתת את זה ובג"ץ חייב את המדינה לתת את זה.

מיכל מרים וולדיגר: אני חושבת שכך צריך להיות ואני סומכת עלייך ועל הועדה הזו שכך יהיה.

מיכל מרים וולדיגר: תודה.

טטיאנה (טניה) מזרסקי: תודה רבה חברת הכנסת מיכל וולדיגר.

טטיאנה (טניה) מזרסקי: נמצאים כאן הרבה אנשים מהשטח, יש עמותה של משפחות, עמותת עוצמה, אני מבקשת מפרופסור אליהו שמיר, אתה רוצה להשלים כמה דברים?

אליהו שמיר: ראשית כל שאפו לחברות הכנסת שיזמו את הקמת ועדת הבריאות, וכמובן על הדברים הנהדרים שהן הציגו עכשיו.

אליהו שמיר: אנחנו דרשנו כבר לפני כ-15-20 שנים שתוקם וועדת בריאות בנפרד, אבל אז יושב ראש הכנסת ואחרים לא קיבלו את זה.

אליהו שמיר: זה אחד מההישגים הטובים של הקורונה ושל חברות הכנסות החרוצות.

אליהו שמיר: אנחנו מדברים בעיקר על מה שחוק השיקום מתכוון להשיג.

אליהו שמיר: הוא נקרא בתחילתו חוק חלופות אשפוז, אבל אחרי הרבה גלגולים תמר גוז'נסקי שהייתה האם של החוק, תוך דיונים עם כל הנוגעים בדבר הבינו שזה הרבה מעבר לחלופות אשפוז, אלא למעשה ליצירת עולם חדש עבור כל מתמודדי הנפש.

אליהו שמיר: המספר של 35,000 הוא אולי נמוך מפני שמספר האנשים שחולים או במחלות הנפש הקלאסיות, סכיזופרניה, בי-פולאריות ואחרות הוא הרבה יותר גדול, הוא מגיע כמעט ל-100,000 אנשים.

אליהו שמיר: כיום בעקבות משבר הקורונה יש גם בוודאי עוד אנשים ונשים נוספים, כולל ילדים, שמצבם הנפשי דורש טיפול.

טטיאנה (טניה) מזרסקי: מה אתם מציעים?

אליהו שמיר: אני רוצה לומר כמה דברים.

אליהו שמיר: ראשית כל, מדובר פה על הוסטלים, אבל למעשה אין כיום כמעט הוסטלים.

אליהו שמיר: כמעט כל ההוסטלים הפכו להיות קהילות תומכות.

אליהו שמיר: קהילות תומכות באזור מסוים זה אומר שרוב האנשים שוכרים דירות פרטיות, אחד או שניים ביחד, ומתגוררים בדירות.

אליהו שמיר: גובה שכר הדירה ומחירי הנדל"ן ידועים לכם, הם עלו בקצב מהיר במשך השנים האחרונות.

אליהו שמיר: לכן ברור שמה שמשרד הבריאות ומשרד השיכון נותנים הוא ממש לא מספיק בצורה נוראית, כפי שהדגישו חברות הכנסת קטי שטרית ומיכל וולדיגר.

אליהו שמיר: אי אפשר לקחת את זה מקצבת הנכות.

אליהו שמיר: הבן שלי חי בקהילה תומכת כבר הרבה שנים, מאז שהוא יצא מהאשפוז השלישי.

אליהו שמיר: הוא כיום בן 61 ובגלל כל תוכניות השיקום שזה גם דיור בקהילה, גם תעסוקה וגם תרבות פנאי, הוא ורבים אחרים לא חזרו שוב לאשפוז, זה כמובן חיסכון עצום למדינה.

אליהו שמיר: פרופסור שני שהיה מנכ"ל משרד הבריאות פעמיים ואולי האיש הכי משפיע, חתן פרס ישראל לבריאות, אמר שתוך עשר שנים תקציב חוק השיקום יגיע למיליארד שקלים.

אליהו שמיר: למעשה הוא דיי צדק, וכיום זה באופן ברור לא מספיק.

אליהו שמיר: כמו שזה כיום, זה מתנצל בצורה כזו שלמשרד הבריאות יש וועדות שבוחנות מועמדים לסל שיקום ומאשרות תוכנית סל שיקום.

אליהו שמיר: הן פועלות כבר במשך כמה שנים.

אליהו שמיר: מספר האנשים שעברו דרך הוועדות האלה הוא הרבה יותר מ-35,000, חלק לא מאושרים, חלק נושרים.

אליהו שמיר: המספרים שצריך להגיע אליהם הם בפירוש קרובים יותר ל-100,000 מאשר ל-35,000 שמקבלים כיום את סל השיקום.

אליהו שמיר: מצד שני זה עולם אחר.

אליהו שמיר: האנשים האלה שנמצאים כיום במסגרות של קהילה תומכת, ונמצא פה המנכ"ל של עמותת רעות - - -

טטיאנה (טניה) מזרסקי: אנחנו גם ניתן לו זכות דיבור.

טטיאנה (טניה) מזרסקי: אני מבקשת לסכם.

אליהו שמיר: הוא יוכל גם להציג את הבעיות האלה.

אליהו שמיר: אני חושב שהתקציב הזה שחסר הוא מאוד מבורך.

אליהו שמיר: אם לא יתנו את התקציב הזה יהיה עומס עצום, הרבה יותר גדול על מערכת האשפוז.

אליהו שמיר: מצד שני, סל השיקום היום הוא לא רק דיור, זה גם מפעלי תעסוקה, תרבות ופנאי.

אליהו שמיר: זה עולם שלם של פעילויות של האנשים האלה.

אליהו שמיר: אני יודע בעקבות היותי יושב ראש עמותת המשפחות לשעבר שחלק גדול מההוצאות נופלות על המשפחות, המשפחות משלמות.

אליהו שמיר: הבן שלי משלם 1,200 שקלים לחודש, זה הסכום שנקבע להשתתפות עצמית של המשוקם במסגרת הזאת.

אליהו שמיר: קצבת הנכות כיום הייתה 2,000 ומשהו ועכשיו היא עלתה לקצת יותר מ-3,000.

אליהו שמיר: אני ומשפחות רבות אחרות יודעים שזה לא מספיק, צריך להוסיף והנטל נופל במידה רבה על המשפחות.

טטיאנה (טניה) מזרסקי: תודה רבה פרופסור שמיר.

מיכל מרים וולדיגר: גילוי נאות, אני לא אמרתי את זה וחשוב שאני אגיד, גם לי יש בן משפחה בהוסטל.

מיכל מרים וולדיגר: אני מכירה את זה לפני ולפנים, היה לי חשוב להגיד את זה.

מיכל מרים וולדיגר: עוד משפט אחד, אני רוצה להגיד לך שלא משנה מה נקבע, הדוגמה הכי טובה היא שיש את צו ההרחבה של העובדים הסוציאליים ומשרד הבריאות לא מקיים אותו.

מיכל מרים וולדיגר: יש דברים שכבר קיימים והם לא מתקיימים.

מיכל מרים וולדיגר: עזבי שצריך לקבוע, לתקן ולשפר, גם מה שקיים היום והחוק מחייב לא מתקיים בפועל.

טטיאנה (טניה) מזרסקי: אנחנו נשמע את משרד הבריאות, מי מפקח.

אליהו שמיר: רק רציתי להוסיף - - -

טטיאנה (טניה) מזרסקי: ממש קצר, זה דיון מהיר ואנחנו כבר חורגים בזמן.

אליהו שמיר: יש פה שני מסמכים שנשלחו על ידי - - -

טטיאנה (טניה) מזרסקי: נייר העמדה שלכם.

אליהו שמיר: על ידי ארבע עמותות.

אליהו שמיר: המסמכים האלה הגיעו אליכם.

טטיאנה (טניה) מזרסקי: זה נמסר.

טטיאנה (טניה) מזרסקי: אני מבקשת להשלים ממש בקצרה.

טטיאנה (טניה) מזרסקי: נעם טלר, מנהל פורום מנהלי ההוסטלים, בבקשה.

נעם טלר: בוקר טוב לכולם.

נעם טלר: תודה רבה לחברות הכנסת שיזמו את הדיון החשוב הזה.

נעם טלר: אנחנו היינו בעיצומים במשך שלושה שבועות ואף אחד לא התייחס.

נעם טלר: כמו שנאמר, בשביל לא לפגוע בדיירים עצמם שזה עיקר הכוונות והעיסוק שלנו, נאלצנו להפסיק את השביתה באופן חד צדדי ולנסות להציף את הבעיה בדרכים אחרות.

נעם טלר: מבחינת נתונים, 1% מהאוכלוסייה מוגדרים כנפגעי נפש לפי מחקרים עולמיים.

נעם טלר: זה אומר שבישראל יש בין 90,000-100,000 נפגעי נפש, מתוכם פעילים או מקבלים או איזשהו שירות בסך הכל 40%, את זה כתב מבקר המדינה בדו"ח שלו ב-2016.

נעם טלר: תקציב אגף בריאות הנפש עומד היום על כ-2.7 מיליארד שקלים בשנה, כאשר בתי החולים מתוקצבים ב-1.5 מיליארד ובריאות הנפש ב-1.2 מיליארד.

נעם טלר: במערך בריאות הנפש מקבלים שירות 34,000 דיירים.

נעם טלר: נכון שזה לא הכל בהוסטלים - - -

מיכל מרים וולדיגר: אתה מתכוון לשירותים בקהילה.

נעם טלר: ברור.

נעם טלר: השירותים בקהילה הם ל-34,000, שזה כולל גם הוסטלים וגם דיור מוגן, המערך הגדול זה בעצם דיור מוגן שזה דיירים שחיים בדירות עצמאיות בקהילה, אבל מקבלים שירות מטעם המפעילים השונים של עובדים סוציאליים, מדריכים, פנאי ותרבות.

נעם טלר: בבתי החולים מאושפזים בסך הכל 3,100 דיירים.

נעם טלר: התקציב הוא 40% יותר, מצד שני בקהילה מתמודדים מול פי 10, היחס של התקציב לא נכון.

נעם טלר: מנהלי בתי החולים באים כל שנה לשר הבריאות ולמחלקות השונות ומאיימים שהם ישבתו ויסגרו.

נעם טלר: הם קיבלו בשנים האחרונות מאות מיליוני שקלים לשיפוצים של בתי החולים - - -

מיכל מרים וולדיגר: אני חייבת רגע להתפרץ, לא צריך לקחת מגרוע לגרוע יותר, גם בתי החולים זקוקים.

מיכל מרים וולדיגר: אני מסכימה שהיחס לא הגיוני, אבל גם לאותם 3,000 מאושפזים הצפיפות נוראית, אנשים שצריכים להיכנס לבית חולים - - -

טטיאנה (טניה) מזרסקי: הצרכים של המטופלים עצמם.

מיכל מרים וולדיגר: בואו נפריד, זה לא רלוונטי.

מיכל מרים וולדיגר: התקציב של משרד הבריאות לבריאות הנפש לא צריך להיות 2,700,000,000 ₪ אלא 5,000,000,000 ₪, בואו נתחיל בזה.

טטיאנה (טניה) מזרסקי: בואו נעבור לנושא של ההוסטלים, זה דיון מהיר בנושא - - -

נעם טלר: אני מסכים לכל מילה, אבל השמיכה קצרה - - -

מיכל מרים וולדיגר: היא לא קצרה.

נעם טלר: כרגע היא קצרה.

טטיאנה (טניה) מזרסקי: בואו נחזור לנושא הדיון, מצבם של ההוסטלים.

מיכל מרים וולדיגר: יש עניין של סדר עדיפויות, זה לא שמיכה קצרה.

נעם טלר: נכון, מסכים.

נעם טלר: מבחינת הבעיות שיש, כמו שנאמר משרד הבריאות לא עומד בחוקים והסכמים.

נעם טלר: יש צו הרחבה של עובדים סוציאליים משנת 2017, נחתם צו הרחבה בין משרד הבריאות, משרד האוצר, משרד הרווחה ואיגוד העובדים הסוציאליים לתוספות שכר לטובת העובדים הסוציאליים וכולנו בעד, רק שמשרד הבריאות עד היום לא משלם אותם.

נעם טלר: אנחנו, המפעילים של המסגרות, נאלצים לממן את זה מהכיס שלנו מ-2017.

טטיאנה (טניה) מזרסקי: אנחנו תכף נשמע למה.

נעם טלר: שכר המינימום עלה ואנחנו במסגרות שלנו מתוקצבים פחות משכר המינימום, 93 אגורות פחות משכר המינימום לעובדים שלנו.

נעם טלר: אנחנו צריכים לממן מהכיס שלנו את ההשלמה לשכר המינימום לעובדים.

נעם טלר: מועסקים אלפי עובדים בתחום הזה בכל המדינה.

נעם טלר: נושא נוסף הוא הנושא של שכר הדירה שנאמר פה.

נעם טלר: משרד השיכון מתקצב ב-770 ₪ לדייר, באזורי הפריפריה זה 540 ₪.

נעם טלר: הוגש בג"ץ עקב כך שמ-2013 התקציב לא עלה.

נעם טלר: לפי הלמ"ס שכר הדירה עלה, דירת חמישה חדרים באזור המרכז עולה 7,400 ₪.

נעם טלר: גם אם ניקח 3-4 דיירים ונכניס אותם בדירה משותפת, הם יגיעו ל-2,800-3,000 ₪, אי אפשר לשכור דירה במחירים האלה, אין סיכוי.

טטיאנה (טניה) מזרסקי: גם בפריפריה המחירים עלו.

נעם טלר: היום גם בפריפריה לא ניתן לשכור דירה.

נעם טלר: בהוסטלים מה שקורה זה שהמפעילים עצמם הם אלה שמממנים את ההפרש.

נעם טלר: בדיור המוגן בו הדייר מקבל את הכסף ממשרד השיכון והוא זה שמשלם את שכר הדירה, הוא לא מסוגל לעמוד בתשלומי השכירות.

נעם טלר: הם גרים בשכונות פחות טובות, בבניינים רעועים - - -

טטיאנה (טניה) מזרסקי: דוחים לשוליים.

נעם טלר: זאת התוצאה.

נעם טלר: נכון להיום המפעילים משלמים עשרות אלפי שקלים בכל חודש רק השלמות לשכר דירה, כדי להחזיק את המערכת.

נעם טלר: זה נושא שכר הדירה.

נעם טלר: יש את הנושא שדובר עליו פה, נושא כלכלת ההוסטלים שמקבלים מתוך קצבת הנכות 1,200 ₪.

נעם טלר: אנחנו פנינו למשרד הבריאות בבקשה להעלות את התקציב ל-1,500 כי יש התייקרויות במשק, המנהלות של המסגרות לא מסוגלות לשלם את ההוצאות.

נעם טלר: כבר חמש שנים לא מוכנים להעלות את התקציב הזה.

נעם טלר: הדיירים נהיו עשירים, יש להם הרבה מאוד כסף, אבל הם חיים כמו עניים, אין להם יכולת לקנות יותר אוכל, פנאי או תרבות.

נעם טלר: בנושא הקורונה, עברנו שנתיים של קורונה עם הרבה מאוד הנחיות ודרישות לעמידה בכל מיני תקנים, בדיקות, בידוד, עבודה בקפסולות.

נעם טלר: משרד הבריאות שילם לנו עד היום שיפוי קורונה רק עבור הגל הראשון, כלומר אנחנו עד היום מממנים גם את כל נושא גלי הקורונה מהכיס הפרטי של מפעילי המסגרות.

טטיאנה (טניה) מזרסקי: תודה רבה.

טטיאנה (טניה) מזרסקי: יש נציג משרד הבריאות שיכול להשיב ולהגיב לטענות הקשות הללו?

טטיאנה (טניה) מזרסקי: אורית אפרתי לב, מנהלת אגף הרכש של משרד הבריאות, בבקשה.

אורית אפרתי לב: אם אפשר להעלות את אביטל וינר-אומן.

טטיאנה (טניה) מזרסקי: עורכת דין אביטל וינר-אומן, מנהלת הרכש החברתי במשרד הבריאות, שלום אביטל ואפרת.

אביטל וינר-אומן: גם אדוה קליין נמצאת כאן, אחראית אגף תקציבים במשרד הבריאות.

אביטל וינר-אומן: אנחנו נתייחס באופן מסודר לדברים שנאמרו.

אביטל וינר-אומן: כפי שחברת הכנסת קטי שטרית ציינה הייתה ישיבה וחשוב לציין שבאופן לא מפתיע היו שיחות מאוד ארוכות עם הפורומים כמו שעשינו לאורך השנים, כלומר הידברות ולא איזשהו שיח קולני.

אביטל וינר-אומן: בסופו של דבר גם למשרד וגם לפורום יש אינטרס משותף והמתמודדים הם מעל הכל.

טטיאנה (טניה) מזרסקי: בקושי שומעים אתכם, כאילו אתם בתוך המים.

אביטל וינר-אומן: אני אגיד שוב, חשוב שאני אחזור על הדברים ושזה יישמע.

אביטל וינר-אומן: הפגישה הסתיימה לא בגלל הרמת ידיים, יש כאן הבנה של אינטרס משותף של אי פגיעה במשתקמים.

אביטל וינר-אומן: היו מספר שיחות ופגישות עם הפורום ויצא עדכון פורמלי ומסודר ב-14 לחודש לגבי כל אחד מהסעיפים שנידונו כאן וגם יכולנו להתייחס אליהם.

אביטל וינר-אומן: יש פה סעיפים בפלטפורמה משפטית ואנחנו כרגע מחכים לשלב ההכרעה, אנחנו ניתן לגורמים המשפטיים להכריע אחרי שכל הצדדים אמרו את הדברים.

אביטל וינר-אומן: לכל אחד מהסעיפים נתנו התייחסות לגבי התעריפים, ואני כבר אתייחס לכל אחד מהדברים.

אביטל וינר-אומן: בזכות השיח וההידברות הסתיימה השביתה, חשוב שזה ייאמר.

אביטל וינר-אומן: זה הדברים שמבחינתנו אנחנו רואים לנגד עינינו, הידברות ולא שביתה.

אביטל וינר-אומן: בסוף שביתה פוגעת במשתקמים ונתנו מענה למה שיכולנו.

אביטל וינר-אומן: בראשית הדברים אני כן אגיד בשורה משמחת לגבי קהילה משקמת, המשרד יצא בפרסום של מכרז לגבי מספר מכרזות וזו בשורה שעבדנו עליה קשה מאוד.

אביטל וינר-אומן: אנחנו מקווים שיגיעו הצעות שיתנו מענה לאותם משתקמים.

אביטל וינר-אומן: מעבר לכך, ניתן מענה גם לגבי שיפויי קורונה.

אביטל וינר-אומן: כל אחד מהדברים עלה במסמך רשמי שיצא לפורום על התייחסות לדברים.

אביטל וינר-אומן: לגבי שיפויי קורונה של גל האומיקרון ניתן בעצם מענה לחודשים ינואר ופברואר - - -

טטיאנה (טניה) מזרסקי: ינואר ופברואר השנה?

אביטל וינר-אומן: כן, בהחלט.

אביטל וינר-אומן: זה כמובן איזושהי השלמה לתמונה יותר רחבה לגבי תשלומי קורונה.

אביטל וינר-אומן: כן חשוב להגיד שמרכז השליטה ממשיך לספק ולתת ציוד מיגון וערכות, כלומר זה עוד איזושהי השלמה.

טטיאנה (טניה) מזרסקי: זה מה שהיו חייבים מהחודשים הקודמים?

אביטל וינר-אומן: לגבי ינואר ופברואר, לגבי גל האומיקרון.

טטיאנה (טניה) מזרסקי: ומה לגבי הגל השני והשלישי?

אביטל וינר-אומן: ניתן מענה של מרכז השליטה לגבי ציוד מיגון ולגבי ערכות התפרצות - - -

טטיאנה (טניה) מזרסקי: לא הועבר.

נעם טלר: היו רק ערכות בדיקה, זה כל מה שניתן.

טטיאנה (טניה) מזרסקי: יש אומדן כמה היו צריכים להעביר?

טטיאנה (טניה) מזרסקי: יש הסכם מראש?

נעם טלר: אין הסכם, התעריף של שיפויי הקורונה הוצמד לבתי החולים הגריאטריים, זה מה שהם קיבלו.

נעם טלר: גם בתי החולים הגריאטריים לא קיבלו את ההשלמה, לכן הם הגישו תביעה נגד משרד הבריאות כדי לקבל את הכספים האלה, מדובר במאות אלפי שקלים.

טטיאנה (טניה) מזרסקי: משרד הבריאות, יש הערכה מתי תעבירו את הכסף שאתם חייבים למסגרות האשפוז בקהילה ודיור מוגן?

אביטל וינר-אומן: אני חושבת שגם החשבות נמצאים בזום, אבל זה דברים שכבר הגענו להסכמות וגם נאמרו לגבי הדברים.

טטיאנה (טניה) מזרסקי: אנחנו כוועדה רוצים לשמוע מתי תעבירו את הכספים שחייבים למסגרות.

אביטל וינר-אומן: לגבי שיפויי הקורונה כבר יצאו לדעתי חלק מהתשלומים, ההשלמה שלהם תצא בימים הקרובים.

טטיאנה (טניה) מזרסקי: אז בעוד שבוע נוכל לעקוב ולקבל מכם הודעה שהכסף הועבר?

אביטל וינר-אומן: בהחלט.

טטיאנה (טניה) מזרסקי: אני מבקשת לרשום לקראת המסקנות של הוועדה, ושבוע הבא לבדוק האם התשלום הועבר.

נעם טלר: עבור הגל השני, השלישי והרביעי.

אביטל וינר-אומן: לגל האומיקרון, זה התשלומים שיועברו לפי מה שעדכנו במסמך הרשמי שיצא ב-14 לפברואר.

אביטל וינר-אומן: אני חייבת לציין שזה היה אחרי הסכמה.

טטיאנה (טניה) מזרסקי: אבל המסגרות לא הסכימו לוותר על התשלום שחייבים להן.

טטיאנה (טניה) מזרסקי: הגעתם להסכמה לגבי תשלום עבור ההוצאות באומיקרון ועבור הגלים הקודמים, השני, השלישי והרביעי הם לא קיבלו את התשלומים.

טטיאנה (טניה) מזרסקי: אנחנו כוועדה מבקשים לדעת מתי תעבירו את מה שאתם חייבים להם.

אביטל וינר-אומן: זה לא מה שהיינו חייבים, מה שהיה לגביו הסכמות.

אביטל וינר-אומן: אני שוב אומרת, כל מה שהסכמנו לגביו עם הפורום לגבי הגלים הקודמים ולגבי הגל הנוכחי של האומיקרון - - אני שוב אומרת, זה תוספת מעבר למה שאנחנו מספקים מבחינת ציוד מיגון, ערכות התפרצות וכל התשתית שאנחנו נותנים כמענה.

אביטל וינר-אומן: כל הדברים שיש לגביהם הסכמות אנחנו נעביר את התשלום במועד שציינו, בשבוע הקרוב.

נעם טלר: אנחנו פה בגלל שאין הסכמות.

טטיאנה (טניה) מזרסקי: אני מבקשת בשבוע הקרוב להיפגש ולהגיע לסכומים מדויקים.

טטיאנה (טניה) מזרסקי: תגישו לנו את מסקנות ההידברות שלכם בכתב.

טטיאנה (טניה) מזרסקי: אנחנו רוצים לדעת לאיזו הסכמה הגעתם.

טטיאנה (טניה) מזרסקי: צד אחד אומר שלא קיבל, צד אחד אומר שהגענו למסקנות והעברנו את כל מה שהיינו צריכים, אז אנחנו מבקשים לקבל בכתב למזכירות הוועדה ולמנהלת הוועדה לאיזה מסקנות הגעתם, כמה כסף הועבר ולמה אתם מסכימים.

אביטל וינר-אומן: אני רק אציין שבאותו מסמך מיום סיום השביתה, הפורום באותו יום העלה את הטענות לגבי דברים נוספים שהוא מבקש מבחינת שיפויי הקורונה.

אביטל וינר-אומן: ביקשנו מהם וגם כתבנו במסמך שמשרד הבריאות ממתין לחשבוניות וכל הנושאים שעליהם נוכל לבסס - - -

טטיאנה (טניה) מזרסקי: תכינו בבקשה חשבונות ודו"חות.

נעם טלר: הכל מוכן.

טטיאנה (טניה) מזרסקי: אם נחזור לנושא צו ההרחבה והעסקה של עובדים סוציאליים, מה שהיה ב-2017, מה עם השכר שלהם?

טטיאנה (טניה) מזרסקי: מתי תעבירו את ההפרשים של העלייה בשכר?

אביטל וינר-אומן: יש פה דברים שנידונים בצו ההרחבה של העובדים הסוציאליים וגם קיצור שבוע העבודה, זה שני דברים שנידונים במסגרת בית המשפט.

אביטל וינר-אומן: אנחנו כרגע בשלב ההכרעות, כל אחד מהצדדים הציג את הדברים.

אביטל וינר-אומן: אני מבקשת לכבד את זה שההכרעה תהיה בבית משפט, אנחנו במסכת - - -

מיכל מרים וולדיגר: אבל זה לא קורה.

מיכל מרים וולדיגר: אתם משאירים לבית המשפט את ההחלטה לסיים את זה?

אביטל וינר-אומן: בהחלט.

אביטל וינר-אומן: יש דברים שנידונים בפלטפורמות מסוימות וכל הצדדים עשו את כל המאמצים והעבודה הקשה כדי להגיע - - -

טטיאנה (טניה) מזרסקי: בנושא הזה מבחינת ההליך המשפטי אנחנו חייבים לחכות לפסק דין של בית המשפט.

טטיאנה (טניה) מזרסקי: אנחנו חייבים לסיים בעוד חמש דקות, אני מבקשת להתייחס לנושא גובה שכר הדירה ותשלומים.

אליהו שמיר: יש לי רק הערה אחת.

אליהו שמיר: לא שמענו בכלל את אלה שמייצגים את הקהילות התומכות של העמותות ולא של היזמים הפרטיים.

אליהו שמיר: נמצא פה שמעון שור - - -

טטיאנה (טניה) מזרסקי: אנחנו תכף נשמע אותו.

טטיאנה (טניה) מזרסקי: קודם נשמע עד הסוף את תשובת משרד הבריאות ואז ניתן לו זכות דיבור.

אליהו שמיר: לפי מיטב ידיעתי, שם לא הייתה שביתה.

טטיאנה (טניה) מזרסקי: אני מבקשת השלמת תשובות של משרד הבריאות ואז ניתן זכות דיבור לשמעון שור.

אביטל וינר-אומן: אז גם לגבי שכר הדירה, אני אציין שגם זה נאמר במסגרת ההידברות שהייתה בשבועות האחרונים עם הפורום.

אביטל וינר-אומן: שכר הדירה נעשה לפי תחשיב של משרד הבריאות שמגדיר מה הסכום עבור הוסטלים, מה הסכום עבור דיור מוגן וכמובן מתוך - - להוציא את המשתקמים ולצאת לקהילה, לא להישאר במסגרות המשקמות.

אביטל וינר-אומן: מבחינה מהותית יש הסכמות לגבי הסכומים, אני כן אעדכן שאנחנו כרגע בהיבט הטכני שמגיע כמעט לסיומו לגבי אופן העברת התקציב של משרד הבריאות.

אביטל וינר-אומן: אנחנו כן נרצה לעשות אותו דרך המנגנון הקיים של משרד השיכון כדי שיהיה יותר קל למשתקם.

אביטל וינר-אומן: גם כשמשרד הבריאות רצה להעביר את זה באופן ישיר, בעצם נתקלנו בכל מיני חסמים של העברת מידע.

אביטל וינר-אומן: מבחינתנו אפשר לשלם עבור יותר מ-20,000 משתקמים בפרוצדורה שדורשת המון, אז גם כספי הציבור הם חלק ממכלול השיקולים שלנו.

אביטל וינר-אומן: כפי שאני אומרת, יש הסכמה מהותית והסכמים וגם הפורום מכיר את זה, התייחסנו לזה באופן רשמי.

אביטל וינר-אומן: משרד הבריאות והשיכון והמנכ"לים עשו מספר שיחות, זה ברמת המנכ"לים.

טטיאנה (טניה) מזרסקי: אתם מתכוונים להגדיל את התקציב?

אביטל וינר-אומן: בהחלט.

נעם טלר: הם מתכוונים לתת 100 ₪ לדייר, זה הכל, להגיע ל-870 ₪ במקום 770 ₪, זו התוספת.

נעם טלר: גם עם זה אי אפשר לשכור דירה היום בחוץ.

טטיאנה (טניה) מזרסקי: זה נכון שאתם מתכוונים להגדיל רק ב-100 ₪ לדייר?

אביטל וינר-אומן: יש סכום להוסטלים שהוא 100 ₪, יש דיור מוגן של 230 ₪.

אביטל וינר-אומן: שוב, זה גם נבנה מבחינת תחשיב אבל מעל הכל יש כאן תמריץ לגבי המשתקמים עצמם, הרעיון הוא להוציא את הדיירים מההוסטלים, זה חלק מתהליך השיקום.

נעם טלר: אבל זה בדיוק הפוך, דייר שנמצא בהוסטל שמשלם שכר דירה של 770 ₪ ולא צריך להשלים ל-1,500 ₪, עדיף לו להישאר בהוסטל.

נעם טלר: איזה אינטרס יש לו לצאת?

נעם טלר: אני, היזם, מממן לו את שכר הדירה, למה שהוא ייצא החוצה ויצטרך להוציא מהקצבה שלו עוד 1,000 ₪? זה בדיוק הפוך.

טטיאנה (טניה) מזרסקי: אתם לא מעודדים, להפך, הם נאלצים להישאר במסגרות כי הם לא יוכלו לשלם לבד ולהחזיק את עצמם.

טטיאנה (טניה) מזרסקי: תוסיפו את הנושא גם לשיחות שלכם לקראת שבוע הבא ותגישו לנו מסקנות גם לגבי נושא שכר הדירה.

טטיאנה (טניה) מזרסקי: שמעון שור, אתה לא שייך להוסטלים אבל אתה מייצג את המשפחות ואת עמותת השיקום רעות.

טטיאנה (טניה) מזרסקי: בבקשה.

שמעון שור: בוקר טוב ותודה רבה על ההזדמנות.

שמעון שור: אני מנכ"ל עמותת רעות, אנחנו נותנים שירותי שיקום בקהילה לאנשים עם מוגבלות, לא רק בריאות הנפש.

שמעון שור: היום הצטרפו אלינו לשירות גם דיירי רחוב, גם הפרעות אכילה ואוכלוסיות נוספות שכולן מקבלות את אותו שירות.

שמעון שור: אני רוצה לחלק את זה לשניים.

שמעון שור: למעשה אנחנו מדברים על איכות החיים של החברים שאנחנו מלווים.

שמעון שור: אני 22 שנים בשירות, אני יכול להגיד שבשנת 1998 ההשתתפות בשכר הדירה ממשרד השיכון היה 650 ₪, אם אני לא טועה.

שמעון שור: יש לי עוד 16 שנים של איתנים, אז אני סוגר 38.5 שנים של שיקום.

שמעון שור: מ-1999 היה 660 ₪, אנחנו עברנו כמעט 23 שנים ואנחנו היום על 770 ₪, כלומר 100 ₪ במשך 23 שנים כשרמת החיים ועלות המחייה עלו במאות אחוזים, אין מה להשוות בכלל.

שמעון שור: אני יכול לדבר לגבי הנושא של איכות הדיור.

שמעון שור: אנחנו מפעילים חמש קהילות תומכות בירושלים, אנחנו מלווים בערך 600 אנשים חוץ מהדיור המוגן.

שמעון שור: העמותה מכבדת את האדם כאדם בוגר, הוא חי בחדר לבד, אנחנו לא משלבים אנשים נוספים בתוך אותו חדר.

שמעון שור: אני יכול להגיד שהעמותה מממנת היום עבור כל אדם כזה בסך הכל בערך 1,200 ₪ תוספת.

שמעון שור: שכר הדירה היום בירושלים הוא לא שכר הדירה שהיה ב-1999.

שמעון שור: ב-1999 יכולתי לקחת דירת שלושה חדרים בירושלים בסדר גודל של 1,200 ₪, היום אני משלם 5,000 ₪ כאשר 770 ₪ הם לא דיפרנציאליים.

שמעון שור: זה שפותח הוסטל בירוחם ישלם 500 ₪, אבל השכירות שלו היא שוות ערך לחדר של 600 ₪ או 700 ₪.

שמעון שור: העמותה מממנת היום בסדר גודל של כמה מיליוני שקלים, אנחנו שוכרים את הדירות.

שמעון שור: המשמעות של הדבר היא שלאורך 20 שנים רמת החיים ואיכות החיים של החבר'ה שאנחנו מלווים - - -

טטיאנה (טניה) מזרסקי: מאיפה התקציב שלכם?

טטיאנה (טניה) מזרסקי: מתרומות?

שמעון שור: לא, אין לנו תרומות.

שמעון שור: מאותו שקל שצריך לצאת להכשרות מקצועיות, להדרכות, לאיכות כוח אדם, זו התוצאה של הסיפור.

שמעון שור: הדאגה שלנו היא איכות החיים של החבר'ה שאנחנו מלווים, אנחנו מאמינים שזכותם לחיות בכבוד.

טטיאנה (טניה) מזרסקי: זו פגיעה ישירה, חוסר תקציב של המדינה הוא פגיעה ישירה בשירות שאתם יכולים לתת לדיירים ומטופלים.

שמעון שור: נכון, הם נהיים עניים יותר.

שמעון שור: אני יכול להגיד בוודאות שזו האוכלוסייה הענייה ביותר מתוך אוכלוסיית הנכים, אין מה להשוות לנכויות אחרות ושירותים אחרים, חברת הכנסת דיברה על זה קודם.

שמעון שור: האוכלוסייה הזו מגיעה לרמת החיים נמוכה בשכונות נמוכות.

שמעון שור: השכונות אליהן אנחנו מצליחים להגיע הן שכונות בעייתיות מבחינת פרופיל האוכלוסייה וזה משפיע על היכולת שלהם מבחינת התאמת השירות - - -

טטיאנה (טניה) מזרסקי: תודה.

טטיאנה (טניה) מזרסקי: אני רוצה לבקש התייחסות ממשרד השיכון.

שמעון שור: עוד מילה אחת לגבי כוח האדם שהוא המסלול המקביל שסופג את נושא התקציבים מכיוון שאנחנו משלמים מעט.

שמעון שור: לעמותה יש הסכם קיבוצי בין הישנים בארץ עם העובדים שלנו, יש ארגון מייצג.

שמעון שור: אנחנו למעשה מתקשים למצוא כוח אדם איכותי כי אנחנו לא יכולים לשלם.

שמעון שור: עם השנים זה הופך להיות הרבה יותר קשה, אנשים לא רוצים לעבוד אצלנו.

טטיאנה (טניה) מזרסקי: לא מדריכים ולא עובדים סוציאליים.

שמעון שור: נדמה לי שאתמול הייתה כתבה על הנושא של היעדר כוח האדם, אנחנו ב-35% פחות כוח אדם בשירות, אם זה כוח אדם מקצועי, מדריכים, הכל זו חוליה שקשורה בחוליה וככה זה עובד.

שמעון שור: רמת החיים נמוכה, רמת השירות, זה פוגע גם בכוח האדם.

טטיאנה (טניה) מזרסקי: תודה.

טטיאנה (טניה) מזרסקי: אני מבקשת ממשרד השיכון להתייחס לנושא גובה תשלום הסיוע לשכר דירה, מה אתם אומרים בנושא?

טטיאנה (טניה) מזרסקי: איך אתם תומכים בהוסטלים לדיור מוגן?

טטיאנה (טניה) מזרסקי: יעקב שנרב, משנה למנכ"ל משרד השיכון, בבקשה.

יעקב אשר: שלום.

יעקב אשר: אני מבקש הוועדה להזמין אותנו לא ב-21:00 בערב לפני כדי שנוכל להכין תשובה ראויה.

יעקב אשר: בכל מקרה, אנחנו מפספסים את הנקודה.

יעקב אשר: לא מדובר רק על מוגדרי נפש, כל הנכים מקבלים רק 770 ₪.

יעקב אשר: הסכומים האלה לא מספיקים לשכירות לאף אחד, הם סיוע בשכר דירה.

יעקב אשר: הלוואי שתצליחו להעלות את זה בשקל, לא במאה שקלים.

יעקב אשר: אנחנו נשמח לכל שקל נוסף, השכירות עלתה בכל הארץ עבור כולם.

יעקב אשר: הסכומים האלה הם לכל המוגדרים רפואית בארץ והם אישיים, מי שיש לו דברים נוספים מקבל גם תוספות, אבל הסכום הבסיסי כמו שנאמר פה הוא 770 ₪.

יעקב אשר: שוב, אין כוונה לממן את כל עלות השכירות, מדובר בסיוע לשכר דירה.

טטיאנה (טניה) מזרסקי: בגלל שאתם תלויים במשרד האוצר?

טטיאנה (טניה) מזרסקי: למה אתם לא מסוגלים להעלות את הסיוע לשכר הדירה?

יעקב אשר: אנחנו לא פותחים פה מלחמה בין משרדים, אבל זה הסכום שמאושר.

טטיאנה (טניה) מזרסקי: פניתם למשרד האוצר לבקש?

יעקב אשר: התשובה היא שזה נמצא כל שנה במשא ומתן, הסכומים האלה לא מעודכנים.

טטיאנה (טניה) מזרסקי: לא מעודכנים מזמן ואנחנו יודעים שהעלויות בשוק גבוהות הרבה יותר.

יעקב אשר: אבל הדיון הוא לא מולנו כי כמו שאמרתי אנחנו מעוניינים ורוצים להעלות את זה, לא רק לגבי מוגדרים רפואית, כל הסכומים של כל הסיוע, בוודאי לא בסכומים שהשכירות עולה.

יעקב אשר: הבעיה היא רוחבית, אני לא מקטין אותה אבל היא רוחבית, לא רק לקבוצה הזאת.

יעקב אשר: דבר שני, בתוספת משרד הבריאות ביקש מאתנו לבחון אפשרות להקים מערך של תשלום דרכנו, זה דבר מורכב מאוד.

יעקב אשר: אנחנו בדיון איתם, אני לא פותח את זה פה אבל אנחנו מנסים לעזור.

יעקב אשר: אולי מצאנו דרך ביניים.

יעקב אשר: אני לא מדבר על הסכום, אני מדבר על אופן ההעברה.

יעקב אשר: מדובר בדבר מורכב מאוד, להעביר לכמות כל כך גדולה של אנשים בזמן כל כך קצר.

יעקב אשר: אני אומר שוב, אני לא מדבר על הסכום כי מי שקובע את הסכום זה משרד הבריאות.

יעקב אשר: אני מדבר על הסיוע שאנחנו מנסים לתת בהעברת הסכום לאנשים שמגיע להם, כי בסוף גם אם הסכום יהיה נמוך וגם אם הוא יהיה גבוה הם צריכים לקבל אותו.

טטיאנה (טניה) מזרסקי: תעדכנו אותנו בבקשה כשתגיעו למסקנות, תעדכנו את וועדת הבריאות בבקשה.

יעקב אשר: בשמחה, העדכון יינתן על ידי משרד הבריאות מכיוון שהוא קובע את הסכומים וגם את מי מקבל.

יעקב אשר: אנחנו נצליח לסייע במימוש בשיתוף פעולה, אנחנו לא קובעים את הסכום, אנחנו רק מנסים לסייע להם להעביר אותו בזמן.

טטיאנה (טניה) מזרסקי: תודה רבה.

טטיאנה (טניה) מזרסקי: נמצאת כאן נציגה של משרד האוצר, גאיה עפר, תוכלי בבקשה להתייחס?

גאיה עפר: אני אתייחס לנושא הבריאות ולמענים שניתנו להוסטלים בחודשים האחרונים.

גאיה עפר: בחודשיים האחרונה כתמיכה לגל האומיקרון, אנחנו תקצבנו קרוב ל-8,000,000 ₪ רק עבור החודשיים האחרונים, ואני מאמינה שזה יגיע מאוד בקרוב כשמשרד הבריאות יעביר את זה למוסדות.

גאיה עפר: בנושא הסיוע לדיור נכי נפש, אנחנו תקצבנו בתקציב האחרון את התוספות האמורות והמחלוקת היא בין המשרדים בגיבוש הסופי של המנגנון, אבל יש לזה תקציב השנה וזה אמור להגיע בקרוב.

טטיאנה (טניה) מזרסקי: יש שינוי בתקציב יחסית לשנה הקודמת?

גאיה עפר: תקציב נכי הנפש עלה ביחס לשנה הקודמת ב-86,000,000 ₪, והוא גם גדל משנה לשנה בצורה מאוד דרמטית.

גאיה עפר: היה גידול של 35% בחמש השנים האחרונות והיום הוא עומד על 1,370,000,000 ₪.

גאיה עפר: במסגרת התוספות שניתנו בתקציב האחרון, כמו שנאמר, קהילה משקמת זה פרויקט שתוקצב ב-50,000,000 ₪.

גאיה עפר: כבר יצא מכרז ואמורות להיפתח הרבה מאוד קהילות משקמות שיקלטו חלק מאותם נכי נפש מורכבים יותר שנמצאים היום בהוסטלים, גם יאפשרו להם טיפול טוב יותר, בוודאי מי שמתגוררים בדיור המוגן יגיעו לשם.

גאיה עפר: זה פרויקט מאוד חשוב לשר הבריאות וגם לנו, ולכן הוא תוקצב בסכום נכבד מתוך תוכנית בריאות נפש מאוד משמעותית שניתנה השנה, שכולה כ-400,000,000 ₪ לפרויקטים חדשים.

טטיאנה (טניה) מזרסקי: זה לפרויקטים חדשים, מה לגבי מה שחייבים על הוצאות בתקופה הקודמת?

טטיאנה (טניה) מזרסקי: הם טוענים שהם לא קיבלו שיפוי ותשלומים.

טטיאנה (טניה) מזרסקי: זה עומד על הפרק?

גאיה עפר: הדברים האלה נידונו תוך כדי ובחודשים האחרונים בין נציגי פורום בריאות הנפש ומשרד הבריאות.

גאיה עפר: אני לא מכירה התחייבות עבר על תקצוב לגלים הקודמים.

גאיה עפר: נזקי הקורונה כמובן פגעו בכל המשק וניתן סיוע גם בנפרד לכל אחד מהענפים, ענפים פרטיים ועמותות, השיפוי שיש עכשיו, בדיקות שנעשות כדי לתמוך ולהגן על האוכלוסייה הפגיעה הזאת במסגרת מגן אבות ואימהות כלולים גם מסגרות בריאות הנפש, תמיכה בציוד מיגון, הדברים האלה מתמשכים וימשיכו לאורך כל השנה.

נעם טלר: זה שניתנה תוספת תקציב זה בסדר, המערכת ממשיכה לגדול, זה לא שלא נקלטים דיירים חדשים במערכת.

נעם טלר: התקציב לא מכסה את הגידול בדיירים - - -

טטיאנה (טניה) מזרסקי: אז תשבו, תדברו ותכינו אומדן מה חייבים, מה ההוצאות עכשיו, מה מתוכנן, מה ההוצאות העתידיות ומה השינוי.

טטיאנה (טניה) מזרסקי: תדברו עם משרד הבריאות ותגישו לנו את המסקנות כדי שניקח את זה למעקב.

נעם טלר: רק דבר אחרון, משרד הבריאות אמרו שהשביתה הסתיימה בגלל מגעים והסכמות.

נעם טלר: השביתה לא הסתיימה, היא בסך הכל הוקפאה למשך שלושה שבועות.

נעם טלר: אנחנו לא הגענו להסכמות, בגלל זה היינו בשביתה.

נעם טלר: הפערים מאוד גדולים, אנחנו מנסים להגיע להסכמות.

נעם טלר: האגף שעובד מולנו, אני קורא לו האגף המקצועי, הם מאוד משתפים פעולה, רוצים את טובת הדיירים ורוצים שנקבל תקציבים, הבעיה היא משרד האוצר ואגף התקציבים.

טטיאנה (טניה) מזרסקי: גאיה, שמעת שהצדדים התבקשו לשבת שוב ולסכם, אני מבקשת שתהי שותפה בהידברות הזאת ותגישי לנו מסקנות.

טטיאנה (טניה) מזרסקי: אנחנו דורשים לקבל את ההסכמים בנוגע לשיפוי הנדרש במהלך שבוע הבא, אנחנו מבקשים לקבל בכתב את המסקנות שלכם.

טטיאנה (טניה) מזרסקי: תדברו גם על התמריץ לדייר, אתם מדברים על תמריץ לדייר ליציאה מהמסגרת, אבל אנחנו רואים שהתוצאה הפוכה.

טטיאנה (טניה) מזרסקי: תדברו על איך אפשר לעודד ולצמצם את המצוקה של ההוסטלים שתומכים ודואגים לדיירים, הם לא צריכים להיות בגירעון ולהפעיל את המסגרות בגירעון.

טטיאנה (טניה) מזרסקי: אנחנו רואים שהמצוקה הכלכלית של ההוסטלים פוגעת באוכלוסייה עצמה ובמטופלים שנמצאים גם בשוליים החברתיים וגם בשוליים הפיזיים בפריפריה, אני לא רוצה להשתמש במילה עלובים אבל בתנאים קשים.

אליהו שמיר: יש לי עוד רעיון אחד.

טטיאנה (טניה) מזרסקי: אנחנו מסכמים את הדיון.

אליהו שמיר: רק מילה אחת.

אליהו שמיר: פרופסור שני ניהל את כל המשא ומתן עם האוצר, אולי כדאי לפנות אליו - - -

טטיאנה (טניה) מזרסקי: בבקשה תדברו על זה אחרי הדיון, אנחנו מסכמים את הדיון.

טטיאנה (טניה) מזרסקי: תודה רבה לכל המשתתפים, הישיבה נעולה.